|  |
| --- |
| Višvanatanas Anandas |
|  |
| Pilnas vardas | Višvanatanas Anandas |
| Šalis | Indijos vėliava Indija |
| Gimė | 1969 m. gruodžio 11 d. (54 metai)Indija Mailaduturajus |
| Titulas | didmeistris |
| Pasaulio čempionas | FIDE čempionas 2000-2002pasaulio čempionas 2007 - 2013 |
| FIDE reitingas | 2780 (2012 m. rugsėjis) |
| Aukščiausias reitingas | 2817 (2011 m. kovas) |

**Višvanatanas Anandas** (angl. *Viswanathan Anand*, tamil. விசுவநாதன் ஆனந்த்  = *Vicuvanātaṉ Āṉant*, g. 1969 m. gruodžio 11 d. Mailaduturajuje) – Indijos šachmatininkas, didmeistris, laimėjo 2000 m. FIDE pasaulio čempionatą ir 2007 m. – 2013 m. buvo pasaulio čempionu.

Anandas yra vienas iš penkių žaidėjų pasaulyje, kuriam pavyko pasiekti 2800 Elo reitingo ribą.

2007 m. buvo apdovanotas antruoju pagal svarbumą Indijoje civiliniu ordinu Padma Vibhushan, Anandas tapo pirmuoju sportininku, gavusiu šį ordiną. Antruoju ir kol kas paskutiniu tapo kriketininkas Sačinas Tendulkaras.

Sportinė karjera
----------------

### Jaunystė

1987 m. dalyvaudamas Bagijuje vykusiame pasaulio jaunimo (iki 20 m.) čempionate iškovojo 1-ąją vietą.

### Kandidatų mačai

Apie indiškąjį grynuolį pradėta kalbėti beveik iš karto po jo pasirodymo šachmatų varžybose. Jis skyrėsi nuo kitų: įgimtu šachmatų suvokimu ir dideliu žaidimo greičiu. Žaisdamas rimtas partijas Višvanatanas Anandas, neretai užtrukdavo 15-20 min ir tai neturėdavo įtakos jo žaidimo kokybei.

1990 m. Manilos tarpzoniniame pateko į kandidatų mačus. Aštuntfinalio mače sutriuškino A. Drejevą (4½ : 1½) ir ketvirtfinalyje teko žaisti su A. Karpovu. Eksčempionas, mačo pradžioje skeptiškai žiūrėjęs į jaunąjį varžovą, pabaigoje, kai tik laimėjęs paskutiniąją mačo partiją, vos vos pasiekė pergalę (4½ : 3½), pakeitė nuomonę. Atrodo, kad jau tada V. Anandas buvo morališkai pasiruošęs žaisti su A. Karpovo lygio varžovais. Jam reikėjo dar truputi sukaupti jėgų.

Tą indas keletą metų ir darė… Jo pirmoji didelė sėkmė atėjo Emilijos Redže 1992 metais, kur jis ne tik užėmė 1-ąją vietą, bet ir nugalėjo G. Kasparovą. Po to draugiškame mače nugalėjo (5 : 3) V. Ivančiuką.

1993 m. pateko į kandidatų mačus ir ne į vienus: į FIDE kandidatų mačus vos vos ir, nesunkiai, į PŠA kandidatų mačus. Visus 1994 metus pašventė Kandidatų mačams. FIDE varžybose įtikinamai įveikęs A. Jusupovą (4½ : 3½), kuris vėliau tapo vienu iš jo treneriu, pasiekė pusfinalį, bet čia netikėtai nusileido G. Kamskiui, kai baigęs mačą lygiosiomis (4 : 4) (likus trim partijoms V. Anandas dar pirmavo 3½ : 1½), pralaimėjo greitųjų šachmatų mačą 0 : 2.

Atsigriebė žaisdamas Profesionalių šachmatų asociacijos kandidatų mačuose, įveikdamas O. Romanišiną (5 : 2), V. Adamsą (5½ : 1½) ir finale, užmiršęs neseną patirtį ir atsikratęs kompleksų – G. Kamskį (6½ : 4½).

Dalyvaudamas M. Talio atminimo turnyre Rygoje įtikinamai užėmė 2-ą vietą (7 iš 10). Tiesa, ten G. Kasparovui pralaimėjo. Po to pasinėrė į 7-ių mėnesių pasiruošimą mačui su G. Kasparovu.

### Kova dėl čempiono vardo

Žaidė 1995 m. PŠA pasaulio šachmatų čempionato mačą Niujorke su G. Kasparovu, bet pralaimėjo 7½ : 10½.

Dalyvavo 1998 m. FIDE pasaulio šachmatų čempionate, kur finaliniame trumpame šešių partijų mače dėl čempiono vardo susitiko su A. Karpovu. Mačui pasibaigus lygiosiomis (3 : 3), nusileido, žaidžiant greitąsias partijas (0 : 2), tad čempionu išliko A. Karpovas.

Taip pat Anandas yra nugalėjęs pasaulio greitųjų šachmatų čempionate 2003 m. liko antras Fišerio šachmatų pasaulio čempionate. Višvanatanas Anandas yra vienintelis žaidėjas, triumfavęs prestižiniuose Koruso, Linareso ir Dortmundo turnyruose.

### Pasaulio čempionas

Kai titulas dar buvo padalintas, 2000 m. jis laimėjo pasaulio šachmatų čempionatą ir išlaikė šį titulą iki 2002 m.

2007 m. (kai titulas vėl buvo sujungtas) Anandas Meksike triumfavo turnyre dėl pasaulio čempiono titulo, aplenkęs antruoju likusį V.Kramniką, B.Gelfandą ir dar penkis elitinius didmeistrius.

Vėliau dėl pasaulio čempiono titulo buvo organizuojami mačai, kuriuose čempionas turėjo apginti savo titulą, ir Anandui sėkmingai pavyko tai padaryti 2008 m. mače prieš Kramniką bei 2010 m. mače prieš V. Topalovą.

Dar kartą apgynė čempiono titulą 2012 m. Maskvoje pasaulio čempionato mače prieš B. Gelfandą. Pagrindiniam 12-os partijų mačui pasibaigus lygiosiomis 6 : 6, nugalėtojo išaiškinimui, buvo žaidžiamas 4 partijų greitųjų šachmatų mačas, kurį V. Anandas laimėjo 2½ : 1½ ir išliko čempionu.

Tačiau 2013 m. pabaigoje, žaisdamas Čenajuje pasaulio čempionato mačą su Magnus Karlsenu pralaimėjo jam rezultatu 3½ : 6½ ir prarado čempiono titulą.

### Po titulo praradimo

Tačiau A. Višvanatanas sekančių metų pavasaryje parodo, kad jo parakinėj parakas dar nesudrėkęs. Jis, lenkdamas tašku antrąją vietą užėmusį S. Karjakiną, įtikinamai laimi 2014 m. kovo 13-31 d. Chanty Mansijske vykusį Kandidatų turnyrą ir iškovoja teisę 2014 m. pasaulio čempionate žaisti mačą dėl pasaulio čempiono titulo su M. Karlsenu. Šį mačą, kuris vyko Sočyje, jis pralaimėjo rezultatu 4½ :6½ (+1, -3 =7). Pralaimėjus mačą, kad galėtų dar kartą bandyti susitikti su M. Karlsenu, teko žaisti Maskvoje 2016 m. Kandidatų turnyre, kur nuo nugalėtojo S. Kariakino atsiliko tašku ir, surinkęs vienodai po 7,5 taško su F. Karuanu, užėmė 3-iąją vietą.

### Greitieji šachmatai

Turi pasiekimų ir dalyvaudamas greitųjų šachmatų varžybose. Žaisdamas Maskvoje 2007 m. pasaulio žaibo šachmatų čempionate, surinkęs 24,5 tšk iš 38 laimėjo sidabro medalį. Šį pasiekimą pakartojo ir 2009 m. (28 tšk. iš 42), o 2017 m. Rijade vykusiame žaibo čempionate iškovojo bronzą (14,5 iš 21). Sėkmingai žaidė ir 2014 m. Dubajuje vykusiame pasaulio greitųjų šachmatų čempionate, kur užėmė trečią vietą (10,5 tšk. iš 15). O 2017 m Rijade laimėjo 
aukso medalį pasaulio greitųjų čempionate (10,5 iš 15).

Šaltiniai
---------

1. ↑  „Mačų dėl šachmatų pasaulio čempiono titulo istorija. Garis Kasparovas - Višvanatanas Anandas" (anglų). Suarchyvuota iš originalo 2012-05-01. Nuoroda tikrinta 2020 m. birželio 28 d..`{{cite web}}`: CS1 priežiūra: netinkamas URL (link)

Išorinės nuorodos
-----------------

* Višvanatanas Anandas
* V. Anando interviu: "Ištinka šokas, kai suvoki, kad į mane žmonės jau žiūri kaip į veteraną"
* Albertas Silveris. Interviu su Višvanatanu Anandu

  



| Sporto pozicijos |
| --- |
| Prieš tai:**Aleksandras Chalifmanas** | **FIDE Pasaulio šachmatų čempionas**2000–2002 | Po to:**Ruslanas Ponomariovas** |
| Prieš tai:**Vladimiras Kramnikas** | **Pasaulio šachmatų čempionas**2007- 2013 | Po to:**Magnus Carlsen** |

|  |  |
| --- | --- |
|  | **Vikiteka: Višvanatanas Anandas** – vaizdinė ir garsinė medžiaga  |

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RPasaulio šachmatų čempionai |
| --- |
|  |
| Neoficialūs čempionai (iki 1886 m.) | 
Luisas Ramirezas de Liucena · Pedro Damiano · Ruy Lopesas · Leonardas da Kutri· Paulas Boi · Alesandras Salvio · Džioakinas Grekas · Legalis de Kermeras · Fransua Filidoras · Aleksandras Dešapelis · Luisas Šarlis de la Burdonė · Pjeras Sent-Amanas · Hovardas Stauntonas · Adolfas Andersenas  · Polas Morfis  · Vilhelmas Šteinicas  · Johanesas Cukertortas |
|  |
| Oficialūs čempionai (po 1886 m.) | 
Vilhelmas Šteinicas · Emanuelis Laskeris · Chosė Raulis Kapablanka · Aleksandras Aliochinas · Maksas Eivė · Michailas Botvinikas · Vasilijus Smyslovas · Michailas Talis · Tigranas Petrosianas · Borisas Spaskis · Robertas Fišeris · Anatolijus Karpovas · Garis Kasparovas |
|  |
| Padalintas titulas | 

|  |  |
| --- | --- |
| Klasikiniai | 
Garis Kasparovas · Vladimiras Kramnikas |
|  |
| FIDE | 
Anatolijus Karpovas · Aleksandras Chalifmanas · Višvanatanas Anandas · Ruslanas Ponomariovas · Rustamas Kasimdžanovas · Veselinas Topalovas |

 |
|  |
| Oficialūs čempionai | 
Vladimiras Kramnikas · Višvanatanas Anandas · Magnusas Karlsenas · Dingas Liženas |

 |